Spieëlbeeld-sangers open fees | Netwerk24
Spieëlbeeld-sangers open fees
Deur Elretha Britz 05 Julie 2018 06:00
Refentse en Dozi tree Sondag (08/07) in die konsert op wat die Vrystaat Kunstefees 2018 open.
Dit was nog altyd in die sterre – op die een of ander tyd móés Dozi en Refentse saam musiek maak. Want soos Anton Goosen sê, “Refentse is mos ’n omgekeerde Dozi”.
Toe gebeur dit, en nêrens anders nie as in Bloemfontein, as eerste konsert vir vanjaar se Vrystaat Kunstefees.
Hulle sing in ’n mengelmoes tale, maar die wysies sal almal ken – “Son­vanger”, “Lisa se Klavier”, “Ou ryperd”, “Jantjie”, “Halala Afrika”, “Knocking on Heaven’s Door” en vele meer.
Dozi is Afrikaans en praat vlot Zoeloe. Refentse praat vlot Afrikaans, maar sy huistaal is ’n mengsel van Zoeloe, Tswana en Sotho. Wanneer hy sing, is dit egter in Afrikaans. Refentse sê hy het as gr. 1-leerling aan die Afrikaanse skool Unitaspark in Vereeniging lief geraak vir die taal.
Hy was 17 toe hy drie jaar gelede “ontdek” is en het sedertdien twee albums, My hart bly in ’n taal en Deur my venster, uitgereik.
Henk Opperman, oftewel Dozi, het op hul plaas by Evander met Zoeloe grootgeword.
Eers het hy in die polisie-orkes gespeel, toe les geneem by die kitaarspeler Hansie Roodt, en in klubs, kroeë en restaurante gesing.
In 1999 het hy sy eerste CD, Mercy, opgeneem en daarna die skakel tussen wit en swart geword wanneer hy gevra is om Afrikaanse liedjies in Zoeloe te sing. Die een CD ná die ander het gevolg en kort voor lank was Dozi ’n huishoudelike naam.
Hy sing jare al in teaters en op feeste, alleen en saam met ander sangers, en nou ook saam met sy “omgekeerde self”.
Mauritz Lotz (kitaar), Leon Janse van Rensburg (baskitaar) en Vinnie Henrico (tromme) staan hulle by.
Die vertoning is Sondag (08/07) om 19:30 in die Kopanong-ouditorium (Kovsiekerk). Kaartjies kos R140 by Computicket.